Vermiste BFN-vrou se lyk gevind | Maroela Media
Celeste Fraser-Carson (28) is naby die Meadowspad in die Bloemspruit-gebied begrawe, het woordvoerder kaptein Harry Nagel gesê. Die ontdekking is gemaak nadat ŉ 30-jarige man Maandagaand in Graaff-Reinet in verband met die voorval in hegtenis geneem is. Sedert die inhegtenisname het die polisie aanhou soek totdat haar liggaam opgespoor is. Die man het die polisie na Naval Hill geneem en toe die plek uitgewys waar Fraser-Carson uiteindelik opgespoor is. “Ons vermoed dat sy op Naval Hill vermoor is,” het Nagel gesê. ŉ Nadoodse ondersoek sal die oorsaak van haar dood bevestig en ook aandui hoe lank sy begrawe is. Volgens Nagel sal die man Donderdag in die Bloemfonteinse landdroshof op aanklag van moord en dat hy uit aanhouding ontsnap het, verskyn.
Fraser-Carson se verdwyning het baie aandag in die plaaslike media ontvang. Foto’s van die vermiste ma wat haar tweede kind verwag, is oral in die stad, insluitend die plaaslike landdroshof opgeplak. Luidens mediaberigte het Fraser-Carson, wat by ŉ plaaslike hospitaal gewerk het, op 8 Februarie buite haar woonstel in ŉ motor geklim en is sy nie weer gesien nie.